বারবারা অ্যাডামস (মিশরীয়বিদ)

**বারবারা জর্জিনা অ্যাডামস**, এফআরএসএ (১৯ ফেব্রুয়ারি ১৯৪৫ – ২৬ জুন ২০০২) একজন ব্রিটিশ মিশরীয়বিদ, প্রত্নতাত্ত্বিক এবং শিক্ষাবিদ ছিলেন। তিনি মূলত প্রাগৈতিহাসিক মিশর বিশেষজ্ঞ ছিলেন। তিনি দীর্ঘ বছর হিয়াকোনপোলিস-এ কাজ করেছেন, যেখানে তিনি খনন অভিযানের সহ-পরিচালক ছিলেন। তিনি লন্ডনের পেট্রি মিউজিয়াম অফ ইজিপ্টিয়ান আর্কিওলজি-তে কিউরেটর (১৯৮৪-২০০১) হিসেবে দায়িত্ব পালন করেছেন এবং ব্রিটেনজুড়ে বিভিন্ন খননকাজেও অংশ নিয়েছেন।

## প্রারম্ভিক কর্মজীবন ও পেট্রি মিউজিয়াম
বারবারা বিশপ লন্ডনের হ্যামারস্মিথ হাসপাতালে চার্লস এবং এলালিন বিশপ দম্পতির ঘরে জন্মগ্রহণ করেন। তার বাবা-মা সাধারণ কাজ করতেন, কিন্তু বারবারা গডলফিন অ্যান্ড ল্যাটিমার স্কুল-এ পড়ার জন্য বৃত্তি লাভ করেন। তবে ১৬ বছর বয়সের পর পড়াশোনা চালিয়ে যাওয়ার মতো আর্থিক অবস্থা তাদের ছিল না। স্কুল ছাড়ার পর তিনি নৈশকালীন বিদ্যালয়ে পড়াশোনা চালিয়ে যান। ১৭ বছর বয়সে তিনি ন্যাচারাল হিস্ট্রি মিউজিয়ামে শিক্ষানবিশ হিসেবে যোগ দেন।

তিনি কাজের পাশাপাশি পড়াশোনা চালিয়ে যান এবং ১৯৬২ সালে ন্যাচারাল হিস্ট্রি মিউজিয়ামে সহকারী হিসেবে কাজ শুরু করেন। তিনি সেখানে কীটতত্ত্ব বিষয়ে বিশেষজ্ঞ হন এবং আর.বি. বেনসনের সহকারী হিসেবে কাজ করেন। ১৯৬৪ সালে তিনি ডক্টর কে.পি. ওকলি-র নৃবিজ্ঞান বিভাগে স্থানান্তরিত হন, যেখানে তিনি পাথুরে সরঞ্জাম এবং মানুষের কঙ্কালের শারীরস্থান সম্পর্কে জ্ঞান অর্জন করেন। ১৯৬৪ সালে তিনি *মিস হ্যামারস্মিথ* সৌন্দর্য প্রতিযোগিতায় জয়ী হন এবং তার কবিতার বই *বোনস ইন মাই সোল* প্রকাশিত হয়।

অ্যাডামস ১৯৬৫ সালে ইউনিভার্সিটি কলেজ লন্ডন-এর পেট্রি মিউজিয়াম অফ ইজিপ্টিয়ান আর্কিওলজিতে মিউজিয়াম অ্যাসিস্ট্যান্ট হিসেবে যোগ দেন। অধ্যাপক হ্যারি স্মিথ-এর অধীনে তার এই কর্মসংস্থান তার কর্মজীবনকে সমৃদ্ধ করতে সাহায্য করে। তিনি ১৯৭৫ সালে সহকারী কিউরেটর ও একাডেমিক স্টাফ হিসেবে পদোন্নতি পান এবং ১৯৮৪ সালে পেট্রি মিউজিয়ামের কিউরেটর নিযুক্ত হন। ২০০১ সালে ক্যান্সার ধরা পড়ার আগ পর্যন্ত তিনি এই মিউজিয়ামের প্রধান হিসেবে দায়িত্ব পালন করেন।

১৯৬৫ সালে লিডস বিশ্ববিদ্যালয় কর্তৃক ইয়র্কশায়ার-এ পরিচালিত একটি খননকাজ ছিল তার প্রথম বাস্তব অভিজ্ঞতা। সেই বছরের শেষ দিকে তিনি উইনচেস্টার এবং ইংল্যান্ডের অন্যান্য স্থানে কবরস্থান খনন কাজে সহায়তা করেন। ১৯৬৬ সালে লিঙ্কনশায়ারের ড্রাগনবি-তে রোমানো-ব্রিটিশ নিদর্শনের সাথে তার পরিচয় ঘটে এবং একই বছর হিয়াকোনপোলিসের নিদর্শনের সাথে তার গুরুত্বপূর্ণ যোগসূত্র তৈরি হয়। ১৯৬৭ সালে তিনি রব অ্যাডামস নামে একজন সরকারি কর্মকর্তাকে বিয়ে করেন এবং এনফিল্ডে চলে যান। সে সময় তিনি লন্ডন বিশ্ববিদ্যালয় থেকে প্রত্নতত্ত্বে ডিপ্লোমা অর্জন করেন।

১৯৬৯ সালে তিনি মিশর সফর করেন এবং কেমব্রিজ বিশ্ববিদ্যালয়ে প্রত্নতাত্ত্বিক মাঠপর্যায়ের কৌশলগুলো অধ্যয়ন করেন। প্রাচীন হিয়াকোনপোলিস বিষয়ে ১৯৭৪ সালে প্রকাশিত তার গ্রন্থটি জেমস কুইবেল এবং ফ্রেডরিক ডব্লিউ. গ্রিন-এর খুঁজে পাওয়া নিদর্শনগুলোর তালিকাভুক্ত ফলাফল প্রদর্শন করে। তিনি যুক্তরাজ্যের বিভিন্ন মিউজিয়ামে সংরক্ষিত নথিপত্রের ওপরও কাজ করেছেন। লিভারপুল মিউজিয়ামে তিনি জন গারস্ট্যাং-এর সংগৃহীত অপ্রকাশিত তথ্য খুঁজে পান। দীর্ঘ বছর ধরে তিনি গারস্ট্যাং-এর কাজগুলো তিনটি প্রকাশনায় নথিবদ্ধ করেন।

## হিয়াকোনপোলিস ও পরবর্তী কাজ
গারস্ট্যাং-এর খননকাজ নিয়ে তার অভিজ্ঞতা কাজে লাগে যখন ১৯৭৯-৮০ সালে মাইকেল এ. হফম্যান-এর পুনর্প্রতিষ্ঠিত হিয়াকোনপোলিস খননকাজে তাকে মৃৎপাত্র ও বস্তু বিশেষজ্ঞ হিসেবে বেছে নেওয়া হয়। তিনি একটি প্রাচীন উচ্চবিত্ত শ্রেণির কবরস্থানে সহায়তা করেন এবং ১৯৮৬ সাল পর্যন্ত সেখানে কাজ করেন। ১৯৮১ এবং ১৯৮৪ সালে তিনি ওয়ালাটার ফেয়ারসারভিস-এর সহকারী হিসেবে কাজ করেন। ১৯৯০ সালে হফম্যানের মৃত্যুর পর অ্যাডামস এবং রেনি ফ্রেডম্যান হিয়াকোনপোলিস খননকাজের সহ-পরিচালক হন, যা ১৯৯৬ সাল পর্যন্ত চলে। তাকে পূর্বে অজানা অন্ত্যেষ্টিক্রিয়া-মুখোশ এবং একটি পূর্ণ-আকৃতির মূর্তি আবিষ্কারের কৃতিত্ব দেওয়া হয়। তিনি শায়ার ইজিপ্টোলজি সিরিজের (মোট ২৫টি বই) সম্পাদক ছিলেন। তার জীবনের শেষ কাজটি ছিল অ্যাবাইডস-এর একটি কবরস্থানের ফুলদানির টুকরোগুলোর ওপর ভিত্তি করে।

অ্যাডামস ২০০২ সালে ক্যান্সারে আক্রান্ত হয়ে মৃত্যুবরণ করেন।

## সম্মাননা
* ১৯৯৪, ৯৫, ৯৬: গারট্রুড ক্যাটন-থম্পসন ইজিপ্টোলজি ডিপার্টমেন্ট অনুদান, ইউনিভার্সিটি কলেজ লন্ডন
* ২০০০: জার্মান প্রত্নতাত্ত্বিক ইনস্টিটিউট-এর সদস্য
* জানুয়ারি ২০০২: ইউনিভার্সিটি কলেজ লন্ডন-এর সম্মানসূচক ফেলো

## গ্রন্থপঞ্জি
* Barbara Adams, *Excavations in the Locality 6 cemetery at Hierakonpolis: 1979 - 1985*, Oxford: Archaeopress, 2000, 
* Barbara Adams, *Ancient Nekhen - Garstang in the city of Hierakonpolis*, New Malden: Shire Publications, 1990, 
* Barbara Adams, *Predynastic Egypt*, Aylesbury Shire Publications, 1988
* Barbara Adams, *The Fort cemetery at Hierakonpolis: excavated by John Gerstang*, London: KPI, 1987, 
* Barbara Adams, *Sculptured Pottery from Koptos in the Petrie Collection*, Warminster: Aris & Phillips, 1986, 
* Barbara Adams, *Egyptian Mummies*, Aylesbury Shire Publications, 

## তথ্যসূত্র

## বহিঃসংযোগ
* Cincinnati and Brown

বিষয়শ্রেণী:১৯৪৫-এ জন্ম
বিষয়শ্রেণী:২০০২-এ মৃত্যু
বিষয়শ্রেণী:ব্রিটিশ মিশরীয়বিদ
বিষয়শ্রেণী:ইংল্যান্ডে ক্যান্সারে মৃত্যু
বিষয়শ্রেণী:হ্যামারস্মিথের ব্যক্তি
বিষয়শ্রেণী:ইউসিএল ইনস্টিটিউট অফ আর্কিওলজির সাথে যুক্ত ব্যক্তি
বিষয়শ্রেণী:ব্রিটিশ নারী প্রত্নতাত্ত্বিক
বিষয়শ্রেণী:ব্রিটিশ নারী ইতিহাসবিদ
বিষয়শ্রেণী:রয়াল সোসাইটি অফ আর্টসের ফেলো